Adrian Mannarino este principalul favorit la Ţiriac Open! Francezul ocupă locul 20 ATP
Jucătorul francez de tenis Adrian Mannarino (20 ATP) va fi principalul favorit al turneului de tenis Ţiriac Open ATP 250.
Ocupantul locului 20 Atp, Adrian Mannarino, e cap de serie numărul 1 la Țiriac Open
Competiția se desfăşoară la Baza Sportivă Năstase/Marica din Capitală, în perioada 14-21 aprilie.
Pe tabloul principal de simplu al turneului de la Bucureşti se vor regăsi jucători de top, precum francezul Gael Monfils (47 ATP), elvețianul Stan Wawrinka (83 ATP), francezul Richard Gasquet (120 ATP), canadianul Denis Shapovalov (126 ATP) sau tânăra revelaţie braziliană Joao Fonseca (341 ATP), în vârstă de doar 17 ani.
Mannarino a câștigat 5 turnee de-a lungul timpului, iar la 35 de ani traversează cea mai bună perioadă a carierei. Anul trecut s-a impus în trei turnee (record personal), iar la începutul sezonului a atins locul 17 ATP, cea mai înaltă poziţie a carierei.
Al doilea favorit la Țiriac Open este neerlandezul Tallon Griekspoor (26 ATP). El a câştigat primele turnee majore anul trecut. Griekspoor deţine recordul de cele mai multe turnee ATP Challenger câştigate într-un sezon, opt, în 2021.
"Ediţia anului 2024 Ţiriac Open a reuşit să atragă la Bucureşti jucători renumiţi din circuitul ATP. Ne propunem să oferim o experienţă de top tuturor pasionaţilor de tenis, să asistăm la meciuri de înalt nivel susţinute de jucători de elită.
În plus, sperăm că, în viitorul apropiat, vom vedea şi sportivi români făcându-şi loc în clasamentele mondiale de tenis.
Acesta este motivul pentru care, în 2024, Fundaţia Ţiriac organizează mai multe turnee Futures, cu scopul de a oferi jucătorilor noştri şansa de a acumula experienţă în competiţii.
De asemenea, ne propunem să aducem un turneu ATP Challenger la Braşov, legat de evenimentul organizat la Iaşi, şi să oferim în acest fel jucătorilor ocazia de a concura la un nivel înalt", a declarat Ion Ţiriac.
Câștigătorul turneului Țiriac Open va primi 250 de puncte ATP și 88.125 de euro
La rândul său, directorul turneului, Cosmin Hodor, a subliniat că Ţiriac Open va aduce la Bucureşti patru jucători din top 30 mondial.
"Cred că e limpede pentru toată lumea ce jucători sunt ataşaţi de Bucureşti şi de turneul nostru. Ne-am dorit ca şi în acest an la Ţiriac Open să venim cu tenis de calitate, astfel că primii patru favoriţi sunt top 30 mondial.
Eu, personal, mi-am propus mult să îl vedem la Bucureşti pe 'Stan the Man' (n.r. – Wawrinka).
Iar printre primii jucători confirmaţi anul acesta se află Denis Shapovalov şi Richard Gasquet. Ambii vor avea nevoie de wild card pentru tabloul principal", a spus Cosmin Hodor.
Jucătorul care se va impune în turneul de tenis ATP 250 de la Bucureşti va obţine 250 de puncte ATP. În plus, premiile oferite în cadrul competiţiei Ţiriac Open cumulează un total de 580.000 de euro, campionul la simplu urmând să primească 88.125 de euro, iar finalistul 150 de puncte ATP şi 51.400 de euro.
Tragerea la sorţi pentru tabloul de simplu va avea loc pe 13 aprilie, la Baza Sportivă Năstase/Marica.